CELEX: 32019R0650
Language: bg
Date: 2019-04-24 00:00:00
Title: Регламент (ЕС) 2019/650 на Комисията от 24 април 2019 година за изменение на приложение III към Регламент (ЕО) № 1925/2006 на Европейския парламент и на Съвета по отношение на йохимбе (Pausinystalia yohimbe (K. Schum) Pierre ex Beille) (Текст от значение за ЕИП.)

25.4.2019   
               
               
                  BG
               
               
                  Официален вестник на Европейския съюз
               
               
                  L 110/21
               
            
         РЕГЛАМЕНТ (ЕС) 2019/650 НА КОМИСИЯТА
         от 24 април 2019 година
         за изменение на приложение III към Регламент (ЕО) № 1925/2006 на Европейския парламент и на Съвета по отношение на йохимбе (Pausinystalia yohimbe (K. Schum) Pierre ex Beille)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1925/2006 на Европейския парламент и на Съвета от 20 декември 2006 г. относно влагането на витамини, минерали и някои други вещества в храните (1), и по-специално член 8, параграф 5 от него,
         като има предвид, че:
         
                     (1)
                  
                  
                     В съответствие с член 8, параграф 2 от Регламент (ЕО) № 1925/2006 и като бяха взети предвид възможните вредни последици за здравето, свързани с употребата на йохимбе (Pausinystalia yohimbe (K. Schum) Pierre ex Beille) и препарати от него в храните, както и продължаващата липса на сигурни научни данни, с Регламент (ЕС) 2015/403 (2) това вещество беше поставено под контрола на Съюза и беше включено в част В от приложение III към Регламент (ЕО) № 1925/2006.
                  
               
                     (2)
                  
                  
                     Съгласно член 8, параграф 5 от Регламент (ЕО) № 1925/2006 в срок от четири години, считано от датата на включване на дадено вещество в списъка в приложение III, част В, се взима решение за общо разрешаване на употребата на вещество, изброено в приложение III, част В, или за включването му в приложение III, част А или Б, в зависимост от случая, като се вземе предвид становището на Европейския орган за безопасност на храните („Органа“) по отношение на досиета, подадени за оценка от стопански субекти в областта на храните или от други заинтересовани лица съгласно посоченото в член 8, параграф 4.
                  
               
                     (3)
                  
                  
                     Съгласно член 5, параграф 2 от Регламент за изпълнение (ЕС) № 307/2012 на Комисията (3) само досиета, подадени в срок от 18 месеца от датата на влизане в сила на решението за включване на дадено вещество в част В от приложение III към Регламент (ЕО) № 1925/2006, се вземат под внимание от Органа като валидни досиета за приемане на решение, както е предвидено в член 8, параграф 5 от Регламент (ЕО) № 1925/2006.
                  
               
                     (4)
                  
                  
                     Като се има предвид, че заинтересованите страни не са представили на Органа научни данни, доказващи безопасността на йохимбе (Pausinystalia yohimbe (K. Schum) Pierre ex Beille) в срока, посочен в член 5, параграф 2 от Регламент за изпълнение (ЕС) № 307/2012, йохимбе (Pausinystalia yohimbe (K. Schum) Pierre ex Beille) и препаратите от него следва да бъдат включени в част А от приложение III към Регламент (ЕО) № 1925/2006, което означава, че употребата им в храни ще бъде забранена.
                  
               
                     (5)
                  
                  
                     Поради това Регламент (ЕО) № 1925/2006 следва да бъде съответно изменен.
                  
               
                     (6)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение III към Регламент (ЕО) № 1925/2006 се изменя, както следва:
            
                        1)
                     
                     
                        в част A се добавя следното вписване:
                        „кора от йохимбе и препарати от нея, произхождащи от йохимбе (Pausinystalia yohimbe (K. Schum) Pierre ex Beille)“;
                     
                  
                        2)
                     
                     
                        в част В се заличава следното вписване:
                        „кора от йохимбе и препарати на основата на йохимбе (Pausinystalia yohimbe (K. Schum) Pierre ex Beille)“.
                     
                  
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 24 април 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 404, 30.12.2006 г., стр. 26.
         
            (2)  Регламент (ЕС) 2015/403 на Комисията от 11 март 2015 г. за изменение на приложение III към Регламент (ЕО) № 1925/2006 на Европейския парламент и на Съвета по отношение на видове от род Ephedra и на йохимбе (Pausinystalia yohimbe (K. Schum) Pierre ex Beille) (ОВ L 67, 12.3.2015 г., стр. 4).
         
            (3)  Регламент за изпълнение (ЕС) № 307/2012 на Комисията от 11 април 2012 г. за установяване на правила за прилагане на член 8 от Регламент (ЕО) № 1925/2006 на Европейския парламент и на Съвета относно влагането на витамини, минерали и някои други вещества в храните (ОВ L 102, 12.4.2012 г., стр. 2).